*Hermann Ottó*

**A madár szava értelmezve** (részlet)

A bagoly: huhol, huhog, üvölt, sziszeg, sí, rikolt.

A banka: vékkog – pu-pu-pu!

A bíbic: jajgat.

A bölömbika: bömböl, buffog.

A daru: krúgat, szól.

A fecske: ficserékel.

A rigó: rikkant.

A fülemüle: csattog.

A fürj: pitypalattyol.

A galamb: burukkol, búg.

A gerle: turbékol, kacag.

A gólya: kelepel.

A gyöngytyúk: rikácsol.

A haris: harsog.

A héja: gurigol.

A varjú: károg.

A kakukk a nevét kiáltja.

A kuvik kuvikol.

A csér: rimánkodik.

A lúd: gágog, béseg, gágároz.

A veréb: csiripol.

A páva: rikít.

A ruca: hápog.

A sas: vijjog.

A seregély: csárog, zsinatol.

A sirály: sír.

A szarka: cserreg.

A tövisszúró: csetteget.

A vércse: visít, nyerít.

A kis zsezse pedig: csicseget.

No de a tyúk! Az aztán megyéről megyére így szólogat: karicsál, kodácsol, kotyog, krákog, karattyol, karácsál, kityög-kotyog, vannyog, vattog, vattyant, vartyog.